
הכנסת העשרים
מושב ראשון
<פרוטוקול מס' 50>
מישיבת ועדת הכספים
יום שלישי, י"ב באב התשע"ה (28 ביולי 2015), שעה 10:10
<סדר היום:>
<הצעת חוק לעידוד מחקר ופיתוח בתעשייה (תיקון מס' 7) (הקמת הרשות הלאומית לחדשנות טכנולוגית), התשע"ה-2015>
נכחו:

<חברי הוועדה:> 
משה גפני – היו"ר
מיכל בירן

יצחק וקנין

מכלוף מיקי זוהר

מנואל טרכטנברג

מיקי לוי

אורלי לוי אבקסיס

אראל מרגלית

רחל עזריה

רועי פולקמן

נורית קורן

מיקי רוזנטל
חברי הכנסת:
עומר בר-לב

עאידה תומא סלימאן
<מוזמנים:> 
	אבי חסון
	–
	המדען הראשי, משרד הכלכלה

	אורי סובוביץ
	–
	יועץ מקצועי למדען הראשי, משרד הכלכלה

	מיכאל אטלן
	–
	יועמ"ש, משרד הכלכלה

	סיגלית יגן
	–
	מרכז בכירה לשכת המדע"ר, משרד הכלכלה

	דודי לביא
	–
	מרכז בכיר לשכת המדע"ר, משרד הכלכלה

	אריאלה שבו
	–
	מרכז בכירה לשכת המדע"ר, משרד הכלכלה

	ארז כהן
	–
	נהג משאבים חומריים, משרד הכלכלה

	סיגל אילוז
	–
	מרכז בכירה לשכת המדע"ר, משרד הכלכלה

	ליאת ביטון
	–
	מרכזת בכירה, משרד הכלכלה

	אילנית אלון
	–
	מרכז בכירה, לשכת המדע"ר, משרד הכלכלה

	אברהם נחמיאס
	–
	מרכז בכיר לשכת המדע"ר, משרד הכלכלה

	מירי בינת
	–
	מרכזת בכירה לשכת המדע"ר, משרד הכלכלה

	מיכה פרלמן
	–
	משרד  האוצר

	מיכאל רבזין
	–
	רכז משרדים כלכליים אגף החשב הכללי, משרד האוצר

	ניב חנן
	–
	לשכה משפטית, משרד האוצר

	נועם כהן
	–
	רכז שכר וכ"א ברשות החברות הממשלתיות, משרד האוצר

	עומרי קנר
	–
	ראש ענף תאגידים סטטוטוריים, משרד האוצר

	עדנה הראל
	–
	יועמ"ש, משרד המשפטים

	נתנאל היימן
	–
	מנהל המחלקה הכלכלית, התאחדות התעשיינים בישראל

	רובי גינל
	–
	עוזר נשיא, התאחדות התעשיינים בישראל

	ורד אבוטבול
	–
	מנהלת תחום, נציבות שירות המדינה

	יעקב פישר
	–
	יו"ר עובדי מתימו"פ

	שוש כספי
	–
	מנהלת משאבי אנוש, מתימו"פ

	יוני אבוחצירה
	–
	יו"ר ועד העובדים, ההסתדרות הכללית החדשה


<ייעוץ משפטי: >
שגית אפיק
<מנהל/ת הוועדה:>
טמיר כהן
<רישום פרלמנטרי:>
יפעת קדם
<הצעת חוק לעידוד מחקר ופיתוח בתעשייה (תיקון מס' 7) (הקמת הרשות הלאומית לחדשנות טכנולוגית), התשע"ה-2015>
<היו"ר משה גפני:>
בוקר טוב, אני מתכבד לפתוח את ישיבת ועדת הכספים. אנחנו סיימנו את החוק. לחבר הכנסת פולקמן יש הערה לגבי מיקום הרשות. 
<רועי פולקמן:>
אני אמשיך את מה שאמרה אתמול רחל. אני מברך על הקידום המהיר של החוק הזה. ההחלטה אתמול הייתה שעד 4 שנים מעבירים את הרשות לירושלים. 

<היו"ר משה גפני:>
המילה "מעבירים" לא נמצאת. 
<רועי פולקמן:>
סליחה, תוקם.

<היו"ר משה גפני:>
כתוב שתוקם רשות וכו', מקום מושבה יהיה בירושלים בעוד 4 שנים. 
<רועי פולקמן:>
עד 4 שנים. הבקשה היא שההחלטה בוועדת הכספים תהיה להשאיר את המצב כפי שהוא היום, כי זה לוקח זמן, יש תהליכים. גם התחבורה הציבורית תשתפר.
<רחל עזריה:>
גם חלק בירושלים, חלק לא בירושלים.
<רועי פולקמן:>
שלא תוקם הרשות בינתיים במקום אחר כי זה יגמור את הסיפור. אם בינתיים תוקם הרשות במקום אחר, יבנו משרדים, יקנו משרדים - - אם זה במשרדים הקיימים היום זה דבר אחד, אבל אם מקימים משרדים במקום אחד  - - -
<אבי חסון:>
אני מבין את הנקודה, אבל היא מאוד בעייתית. אחת המוטיבציות המרכזיות שלנו להקמת הרשות היא הפסקת הפיצול הזה שהוא מאוד בעייתי וגם לא הגיוני בין שני הארגונים. זה לא המצב ששלוחה בירושלים ושלוחה בתל אביב. היום הארגון מפוצל בצורה של שתי וערב.
<רועי פולקמן:>
בין המדען למתימו"פ.

<אבי חסון:>
היא חסרת היגיון מבחינת תפקידים וניהולים. המשמעות של מה שאתה אומר, אם אני מבין נכון, זה לא להקים את הרשות. זאת המשמעות. 
<רחל עזריה:>
או להקים בירושלים.
<אבי חסון:>
מאה אחוז. אני מזכיר את מה שדיברנו אתמול. שלושה רבעים מהעובדים עובדים בתל-אביב. 
<רחל עזריה:>
אני מכירה מספרים אחרים.
<אבי חסון:>
אלה המספרים.

<יוני אבוחצירה:>
זה ממש לא נכון.
<רחל עזריה:>
אנחנו לא יודעים על שלושה רבעים.

<יוני אבוחצירה:>
נמאס לנו לשבת בשקט ולשמוע את השקרים.

<אבי חסון:>
אני מוכן להגיד את המספרים. אני בעניין הזה לא בעל עניין בשום צורה שהיא. אנחנו רוצים ליצור מהלך. נושא העובדים הוא נושא חשוב ומרכזי פה. אנחנו מנסים ליצור מהלך שיפגע בצורה מינימאלית בשתי קבוצות העובדים גם יחד. הרשות הזאת גם לא תהיה בתל אביב, מעבר למה שנאמר פה בהחלטת הוועדה, כי הדבר יהיה מאוד משמעותי כלפי עובדי ירושלים. אנחנו מעוניינים, אל"ף, להקים ארגון אחוד, בי"ת, לגרום לכמה שיותר עובדים לקחת את ההחלטה של הצטרפות לתאגיד. המשמעות של הדבר הזה היא שהרשות לא תקום עד שהיא תוקם בירושלים.
<רחל עזריה:>
אין עד. 
<אבי חסון:>
זאת המשמעות. 

<רחל עזריה:>
המשמעות של הניסוח זה שהרשות לא תהיה בירושלים, היא תוקם במודיעין. בזה ייגמר העניין. היא לעולם לא תעבור לירושלים. זה להפוך את מה שדיברנו אתמול לאות מתה.
<היו"ר משה גפני:>
נדמה לי שאנחנו הולכים לדבר בעייתי. היה מי שביקש ממני שמקום מושבה של הרשות יהיה בירושלים. אני לא כל כך הבנתי למה זה כל כך קריטי, אבל אני בעד. חלק מהעובדים בתל-אביב וחלק מהעובדים בירושלים. אני לא נכנס כמה זה. אני לא אוהב את האמירות שהגיעו אלי בטלפון על כך שזה צריך להיות בירושלים, כי יש גם עובדים בתל אביב. את זה שגר בתל אביב אתה לא יכול לחייב  לעבור לירושלים. אמרתי שזה קריטי. עכשיו התעוררה בעיה חדשה. על פי החוק הרשות לא יותר מ- 4 שנים תהיה בירושלים. זאת ההחלטה. אין ויכוח על זה, זה החוק, אף אחד לא יוכל להפר את זה. 

<רחל עזריה:>
חוץ מוועדת חריגים, כבוד היו"ר.
<היו"ר משה גפני:>
לא ועדת חריגים. זה חוק בחקיקה ראשית. אתם העברתם את החוק כך שמקום המושב יהיה בירושלים. יצטרכו כבר מעכשיו לחפש את המקום הזה. בא אלי רועי וביקש שלא יעשו משהו חדש.  אמר אבי שהמצב כרגע הוא שאין רשות כיוון שחלק באזור המרכז, חלק בירושלים. חייבים שבכמה השנים האלו זה יהיה יחד. אומר אבי: אני מציע שעד שנעבור לירושלים, עד ה-4 שנים האלה, בינתיים זה יהיה באזור כזה שיהיה קרוב לירושלים וקרוב לתל אביב

<רועי פולקמן:>
שכולם יסבלו. אלה מתל אביב ייסעו יותר - - -
<היו"ר משה גפני:>
אני לא יודע אם אנחנו צריכים להיכנס לזה. 

<אבי חסון:>
אנחנו מביאים אותם לאט לאט.
<רחל עזריה:>
שכולם יעמדו בפקקים.

<קריאה:>
שיישאר המצב כפי שהוא.
<אבי חסון:>
אז לא עשינו כלום.

<רחל עזריה:>
תעשה את המהלך בזה שתעביר אותם לירושלים.

<יוני אבוחצירה:>
האם המיקום קובע?

<אבי חסון:>
אתם לא מבינים את המשמעות הארגונית של העניין הזה. זה לא מצב של מחוז. 

<היו"ר משה גפני:>
אתם הבעתם את דעתכם, הם הביעו את דעתם. אני לא הולך להיכנס בחקיקה לעניין הזה. אני מבקש להתנהג בשכל, להתנהג נורמאלי. אם אפשר להשאיר את המצב כמות שהוא, זה הכי טוב, אבל אם אי אפשר, צריך לבוא בדברים כדי להגיע לאיזה שהוא מקום שבו אתם יודעים מראש שבתוך 3,4 שנים אתם נמצאים במקום אחד בירושלים.
<רחל עזריה:>
איך אנחנו מוודאים שתוך 3,4 שנים אנחנו נמצאים בירושלים?
<היו"ר משה גפני:>
החוק אומר.
<אבי חסון:>
אנחנו נבוא לוועדה הזאת כל שנה ממילא.

<רחל עזריה:>
אני לא מבינה למה לא להשאיר את המצב הקיים ובינתיים להתארגן לקראת מעבר לירושלים. אמרנו 3,4 שנים לא כדי שזה יהיה עוד 4 שנים, אלא כדי שיהיה מעבר לירושלים.
<היו"ר משה גפני:>
רחל, הוא יבוא לפה כל שנה. אנחנו נצטרך לעקוב גם אחרי העובדים. אנחנו נבקש ממנו לבוא לפה כל שנה. יהיה הנושא של העובדים, יהיה הנושא של הרשות ויהיה הנושא של המיקום. אנחנו נשאל מה התכנית לגבי איחוד המשרדים בירושלים, מה התקדם בעניין הזה. לא נרפה מהנושא, זה הכל. אין לנו דרך אחרת.  אנחנו לא יכולים בחקיקה לרדת לרזולוציה כזאת.
<רועי פולקמן:>
אפשר להגיד שמקצרים את זמן המעבר. 4 שנים זה נצח.
<היו"ר משה גפני:>
אני לא מקצר את זמן המעבר.
<מיכל בירן:>
יהיו שתי ממשלות עד אז.

<היו"ר משה גפני:>
אין לי יכולת לעניין הזה. גם אין רביזיה על זה. אני גם לא רוצה לפתוח את זה. מה לגבי העובדים?
<יעקב פישר:>
ההחלטה אתמול הייתה  לתת לעובדים תנאי פרישה של רשות השידור. הוסבר לנו על ידי משרד האוצר שלא ניתן לתת את התנאים האלה למי שלא מפטרים אותו. זה בסדר, זה מקובל עלינו, אבל מה שאנחנו רוצים זה שאם וכאשר ידובר על הפיטורים בעתיד הנראה לעין או לא נראה לעין, שתהיה לנו אפשרות לחזור לפה לוועדה ולהעלות מחדש את נושא הפיטורים על השולחן. 
<היו"ר משה גפני:>
אתם מוזמנים ברגע שתהיה בעיה לבוא לוועדה ולהגיד לנו, אבל אנחנו לא מעכבים את החוק.

<יעקב פישר:>
זה ברור לי. אנחנו רוצים את חסות הוועדה. 

<היו"ר משה גפני:>
בוועדת הכספים עולים הרבה מאוד נושאים שנוגעים לעובדים ולא קשורים לוועדה. אני יכול למנות את הנושאים. תמיד הייתה דלת פתוחה בעניין הזה. אם העובדים ייפגעו, לרשות יהיו צרות מוועדת הכספים. אנחנו עומדים מאחורי העובדים.

<מיקי רוזנטל:>
הובטח לנו אתמול שנקבל מכתב מהאוצר. המכתב היה אמור לכלול עד מתי אסור לפטר אותם, מה קורה במידה ומפטרים. 
<עומרי קנר:>
ישבנו אתמול אחרי הישיבה עם נציגי העובדים, עם ההסתדרות. יש לנו הסכמות עם ההסתדרות על כל הנקודות. ניסינו לגבש אתמול מסמך יחד עם ההסתדרות על ההסכמות. מפאת לוח הזמנים שהיה לא הצלחנו לנסח מכתב. בגלל היועצים המשפטים של ההסתדרות, בגלל היועצים המשפטיים של המשרד לא הגענו למסמך מוסכם. 
<היו"ר משה גפני:>
היועצים המשפטיים שלנו, דרך אגב, עבדו כל הלילה. 
<עומרי קנר:>
נכון, הייתי בקשר איתם. 
<היו"ר משה גפני:>
היועצים המשפטיים האחרים כבר הלכו ב-18:00 הביתה, סתם שנדע את הפרופורציות. 
<מיקי רוזנטל:>
זה היה התנאי, אדוני. אין עכשיו מכתב?
<עומרי קנר:>
שלחנו אתמול ליועצת המשפטית של הוועדה את הטיוטות עם העקרונות המוסכמים עם ההסתדרות. היום בבוקר העברנו מכתב חד-צדדי שמביע מה המדינה מוכנה לתת לעובדים, מה יהיו הזכויות שלהם, הן לגבי עובדי מתימו"פ והן לגבי עובדי המדינה. אנחנו נשב על סמך מסמך העקרונות הזה ונגבש מסמך מוסכם עם ההסתדרות.  הכל, לדעתי, מוסדר. אתמול בערב עובדי המדינה שלחו מכתב, מייל שפתח את כל ההסכמות בין המדינה להסתדרות שהיו עד כה. אני עשיתי פגישות עם העובדים של המדינה.  

<יוני אבוחצירה:>
עומרי, לא עשית פגישות. 
<קריאה:>
זה שקר וכזב.

<עומרי קנר:>
הנקודות שנוגעות לעובדי המדינה הוסכמו עם ההסתדרות. מה שנשלח ב-17:00 בערב אלו דרישות חדשות. 
<קריאה:>
לא הגענו לשום הסכמות. 

<עומרי קנר:>
ישבנו איתם ביום חמישי, ביום ראשון. ישבנו גם אחרי הישיבה בוועדה. כן הגענו להסכמות עם ההסתדרות. חבל לי שדורון, הנציג שלהם, לא נמצא כאן, כי איתו נסגרו כל הדברים. 

<יוני אבוחצירה:>
אני יו"ר הוועד. אני אומר לך שאין שום הסכמות עם העובדים. קיים סכסוך עבודה בנושא הזה. אני מתכוון להשבית את המשרד. 

<עומרי קנר:>
ההצעות שלנו עומדות בעינן. זה מה שהמדינה מוכנה להציע לעובדים. אם הם לא מוכנים לקבל את התנאים האלה - - -
<היו"ר משה גפני:>
אתה יכול להקריא את העקרונות של המסמך?

<עומרי קנר:>
המנכ"ל יציע לכל עובדי המדינה ולכל עובדי העמותה, למעט מספר עובדים בכירים בעמותה, שזה תפקידים כמו המנכ"ל, סמנכ"ל כספים - - - 
<שגית אפיק:>
אפשר לכתוב את המספר?

<עומרי קנר:>
5 עובדים. למנכ"ל יש אפשרות להציע גם להם. זה תלוי ברצון שלו, בתפקידים שיהיו פנויים ברשות. אנחנו לא יכולים לכפות עליו. 

<שגית אפיק:>
בחוק נוכל לכתוב את המספר?

<עומרי קנר:>
יש סעיף כזה בחוק.  לבקשת הוועדה הכנסנו סעיף שאומר שהמדען הראשי יפעל לכך שההצעה תהיה להתקבל לתפקיד מקביל ככל הניתן לתפקידו הנוכחי של העובד ולרמת משרתו הקיימת. על העובדים להשיב תוך 21 יום אם הם קיבלו את הצעה או לא קיבלו את ההצעה. עובד שלא הסכים לקבל את ההצעה נראה בו כמי שסירב לעבור לתאגיד החדש.  

<אראל מרגלית:>
מה שאתה מקריא עכשיו זה הסכם?
<יוני אבוחצירה:>
זה לא הסכם, זה ההצעות שהם נתנו.

<יעקב פישר:>
עוד אין הסכם. זה איזה שהוא מכתב כללי שעוד לא בדקנו.

<אראל מרגלית:>
 אתה צריך לשבת עם האנשים. 

<עומרי קנר:>
ישבתי איתם 4 ימים רצופים.
<יוני אבוחצירה:>
לא הגענו להסכמות. ישבת איתנו, הצעת. בזה נגמר המו"מ. 

<אראל מרגלית:>
אתה רוצה שאחד מאיתנו יעזור לגבש?

<עומרי קנר:>
היה מתווה שהוסכם.

<היו"ר משה גפני:>
עומרי, אני מבקש שתקרא את המכתב, אחר כך תסביר אותו.
<עומרי קנר:>
2. יודגש כי על עובד המדינה ועל עובד העמותה יהיה להשיב להצעת המנהל הכללי בתוך 21 ימים מיום קבלתה. אם השיב העובד בחיוב, קליטתו לרשות תהיה כקבוע בהצעת החוק. אם לא השיבו העובדים להצעה בחיוב בתוך התקופה האמורה, יראו אותם כמי שסירבו להצעה.
<היו"ר משה גפני:>
למה זה בלשון רבים?

<יוני אבוחצירה:>
הם יודעים שהעובדים לא רוצים לעבור.

<עומרי קנר:>
אפשר להפוך את זה לנוסח של יחיד.
<קריאה:>
מישהו קיבל את המכתב הזה? עומרי, ממה אתה מקריא?

<שגית אפיק:>
זה מסמך מתוקן שהם הכינו הבוקר. ברגעים אלה מחלקים אותו.
<יוני אבוחצירה:>
ככה מתנהל מו"מ?

<שגית אפיק:>
ראיתם אותו אתמול.

<יוני אבוחצירה:>
לא ראינו שום דבר.

<עומרי קנר:>
יוני, הוספתם אתמול דרישות. בוא תהיה הוגן לפרוטוקול.  

<מיכה פרלמן:>
אתמול הם ראו את הטיוטה.
<אראל מרגלית:>
חבר'ה, זה שיש מו"מ זה בסדר, אבל צריך לסיים אותו בצורה מכובדת.
<מיכה פרלמן:>
אי אפשר לסיים אותו. 

<אראל מרגלית:>
למה אי אפשר לסיים אותו?

<מיכה פרלמן:>
הם כל הזמן מוסיפים דרישות, כולל אתמול בלילה.
<היו"ר משה גפני:>
אני מבקש לעשות סדר בעניין. אמרנו אתמול שאנחנו רוצים אחד משניים: או שנכניס בחוק, נקבע את מה שמנוסח בחוק ונפתור את הבעיה, או שתביאו מכתב שיענה על הדרישות שהעלינו אתמול. אנחנו לא מנהלים מו"מ. אנחנו לא במקום העובדים. אני רוצה לדעת לפני שאני עובר לחלק השני שבו אנחנו קובעים בחקיקה את העקרונות. כדי להימנע מלהגיע לחלק הזה שמנוסח כבר, אני מבקש שתקרא את המכתב. זה לא מו"מ עם העובדים. אני לא העובדים. יכול להיות שהמכתב שאתה מקריא יענה על הדרישות שלנו, ואז אנחנו נגיד לכם, תשבו עם העובדים, תחתמו איתם על הסכם. יכול להיות שנקבע פרק זמן או משהו. ביקשנו להקריא את המכתב ולהסביר אותו על מנת שנראה על מה מדובר. זה לא מו"מ עם העובדים. אתם לא צריכים להתפרץ, אתם יכולים להגיד שאתם לא מסכימים.
<אראל מרגלית:>
חבר'ה, תראו, לא מצאנו פה עובדים מתלהמים, מצאנו פה עובדים שרוצים לדעת איפה הם עובדים. יכול להיות שיש ויכוח, יכול להיות שיש מו"מ ויכול להיות שיש כמה נקודות שנשארו. אנחנו מעבירים פה חוק דרמטי. כל המדען הראשי, מתימו"פ וכל הגורמים שהפעילו את כל האורגן הענק הזה, כל המדינות בעולם באות ללמוד אותו. שכנע אותי המדען הראשי. אני חשבתי שהוא צריך להישאר באיזו שהיא מתכונת דומה במשרד ממשלתי, אבל הוא שכנע אותי. אנחנו הולכים איתכם. ישבו פה העובדים.  הם לא דיברו בצורה מתלהמת. הם אמרו: תדברו איתנו. אני מבין שדיברתם. אתם גם אמרתם שאתם מוכנים לדבר. אנחנו באים לסגירת החוק. אתם צריכים מסמך עקרונות מוסכם. יש עוד כמה נקודות שנשארו. תעשו פאוזה. זה צריך להיות חלק ממסמך ההסכם. אתם לא יכולים להשאיר את זה אחורה ולהגיד: "הסכמנו, אבל הם שינו". ההסכמה עצמה היא חלק מהעניין, גם אם לדעתכם אתם מציעים דברים הוגנים ולהם נדמה שחלק מהדברים לא הוגנים. זה לגיטימי. 
<מיכה פרלמן:>
אני מסכים עם כל מה שאמרת. ניסינו. לאור בקשת הוועדה עברנו מ-0 ל-100, למרות שגם ניסינו לפני. הוועדה מאוד סייעה להפגיש בין העובדים והמדינה. ישבנו חמישי, גם ראשון וניסינו להגיע להבנות. בתום לב ניסינו להגיע להבנות, אבל העובדים כל פעם באו ושינו את הדרישות שלהם, כולל אתמול בלילה.
<יוני אבוחצירה:>
עד שהוועדה לא שלחה אתכם לנהל איתנו מו"מ בכלל לא פניתם אלינו, על מה אתה מדבר?  

<מיכה פרלמן:>
ברגע שהם אומרים שהוועדה תתלה את כל הדבר הזה בהסכם או שתהיה איזו שהיא כפייה אחרת על המדינה, אין להם שום אינטרס. זאת התחושה כשניסינו להגיע איתם להבנות.  

<אראל מרגלית:>
תשנה את הראש. 
<מיכה פרלמן:>
אני מנסה. אנחנו הכי פתוחים.

<אראל מרגלית:>
הם באו הנה והיו קונסטרוקטיביים כל הזמן. 
<מיכה פרלמן:>
הם שינו את עמדתם כמה וכמה פעמים.

<קריאה:>
אתמול בערב הם הציעו הצעות שלא היו קיימות מעולם.

<מיכה פרלמן:>
אי אפשר לסיים כשהם משנים כל הזמן את הדרישות שלהם, כולל אתמול בלילה אחרי שהפצנו מכתב. 
<אורלי לוי אבקסיס:>
אדוני היושב-ראש, יש לי תחושה שמה שקורה הוא ששוכחים קצת את העובדים מאחורה - למרות שאתה מתעקש כן להקשיב להם - כי החוק עבר, הוא יעבור וימשיך הלאה. באוצר יש תחושה שהכדור אצלם, הכוח אצלם, אין בכלל מה לנהל מו"מ ולהקשיב לעובדים. אני באמת הייתי רוצה לשמוע את העובדים, כדי שיגידו לנו איפה שורש המחלוקת, איפה הבעיה האמיתית. 
<יוני אבוחצירה:>
אין לנו מה להוסיף על דבריה של חברת הכנסת אורלי לוי. היא הטיבה לבטא את הדברים שלנו מנקודת מבטנו. 

<אורלי לוי אבקסיס:>
אני מאמינה שאף אחד מהח"כים לא בדיוק יודע מה היה אתמול. 

<היו"ר משה גפני:>
יש כאן נוסח - יכול להיות שייכנס לחוק - שמתנה את החוק בפתרון עם העובדים. הוועדה דנה על העובדים. אנחנו עומדים בשלב שהם צריכים להגיע עם העקרונות שקבענו אותם. הם באים עכשיו עם עקרונות שאנחנו צריכים לשמוע. שמענו כל הזמן את העובדים.
<אורלי לוי אבקסיס:>
הכי חשוב לשמוע אותם.

<היו"ר משה גפני:>
אין דבר כזה שהעובדים הם לא חלק מהעניין. הם חלק מהעניין לגמרי. טוענים במשרד האוצר שמכיוון שהם מקבלים מאיתנו גיבוי מלא, הם לא מוכנים לנהל מו"מ, הם כל פעם משנים את הדרישות. זה מה שהם אומרים. אני לא חושב שזה נכון. אני חושב שצריך לשמוע מה הם מציעים.
<עומרי קנר:>
לבקשת הוועדה הכנסנו סעיף שאומר שהמדען הראשי יפעל מול המנהל הכללי של הרשות לחתימה על הסכם קיבוצי מול ארגון העובדים היציג ברשות. הממונה על השכר יסייע בעניין ככל הנדרש. להלן נפרט את ההסדרים שיחולו לגבי כל קבוצת עובדים בנפרד. יצוין כי סמכות הממונה על השכר עניינה בתנאי ההעסקה (לרבות תנאי סיום העסקה) בשירות המדינה וברשות. ביתר הנושאים, האמור במסמך זה משקף הסכמות המקובלות על רשות החברות הממשלתיות או נציבות שירות המדינה, לפי העניין. 
<היו"ר משה גפני:>
אתם צריכים עוד הסכמה, או שזה משקף את מה שהם הסכימו?
<עומרי קנר:>
זה משקף. יודגש כי מסמך זה מפרט את העקרונות של פיהם תעשה הסדרה מפורטת בהמשך, כמקובל. האמור במכתב זה, למעט בעניינים שמעוגנים בהצעת החוק, מותנה במיצוי תביעות מלא ומוחלט של דרישות וטענות נציגות עובדי המדינה ועובדי מתימו"פ בכל הקשור להשלכות חוק המדען, לרבות בכל הקשור לעניינים הבאים: (א) סיום ההעסקה במדינה ובמתימו"פ, לפי העניין; (ב) הקליטה ברשות; (ג) ההסדר שיחול על עובדי המדינה שלא ייקלט לעבודה ברשות ויוותרו עובדי מדינה. ואולם, מיצוי התביעות האמור לא יידרש לגבי תביעות נציגות עובדי המדינה ועובדי העמותה בקשר להשלכות שינוי מקום עבודתם כתוצאה מקליטתם לרשות, אם יהיה. 
<אראל מרגלית:>
חסר פה סעיף. אתה מדבר על עובדי מדינה שעוברים לרשות, על עובדי מדינה שפורשים, על עובדי מתימו"פ שפורשים, אתה לא מדבר פה על עובדי מתימו"פ שנקלטים.
<קריאה:>
הקליטה ברשות היא לגבי כל העובדים. זה גם עוגן בחוק.
<עומרי קנר:>

אני אפרט את ההסדר שהצענו לגבי עובדי המדינה. עובד מדינה שהסכים להצעה לעבור לעבוד ברשות וייקלט ברשות, יהיה זכאי בעד עבודתו ברשות לאותם תנאי עבודה, לרבות השכר שלהם היה זכאי בשירות המדינה. זה גם קיים בהצעת החוק. עובד מדינה שייקלט לעבודה ברשות יעבור עם רצף זכויות מלא, לרבות הזכויות הצבורות לו כיום, ובכפוף לכל דין. גם זה מעוגן בהצעת החוק. עובד מדינה שסירב להצעה להיקלט לעבודה ברשות, יהיה זכאי לתנאים הבאים: משרד הכלכלה בסיוע נציבות שירות המדינה תגבש מסלול העברה, כלומר מסלול ניוד, ככל שעובד מדינה יבחר לעבור למשרד אחרת במשרד הכלכלה אשר תוצע לו. רמת משרתו ושכרו לא ייפגעו כתוצאה מהעברה. כמו כן, נציבות שירות המדינה תבחן את האפשרות שיוצע לעובד לעבור למשרה אחרת בשירות המדינה, בהתאם לצורך ולאפשרויות הקיימות, כאשר אף במקרה זה תנאי עבודתו ורמת משרתו לא ייפגעו כתוצאה מהעברה.  הכוונה בסעיף הזה שאם עובד משרד הכלכלה לא מוצא משרה במשרד הכלכלה, אפשר להציע לו גם משרה במשרדי ממשלה אחרים, לאו דווקא במשרד הכלכלה עצמו.
<היו"ר משה גפני:>
ואם הוא לא רוצה? 
<עומרי קנר:>
מציעים. הוא לא חייב לעבור. 
<קריאה:>
תיכף נגיע לפרישה.

<היו"ר משה גפני:>
לא פרישה. אני רוצה להישאר לעבוד במשרד הכלכלה.

<אבי חסון:>
זה נותן לו יותר אפשרויות, לא פחות אפשרויות. האפשרות הראשונה היא במשרד הכלכלה.
<עומרי קנר:>
עובד מדינה שלא יהיה מעוניין לעבור למשרה אחרת כאמור ויבקש לסיים את העסקתו במדינה, יהיה זכאי לסיים את העסקתו בשירות המדינה ויחולו לגביו תנאי סיום העבודה המפורטים בנספח ב' שכותרתו "תנאי סיום העסקה – המדען הראשי במשרד הכלכלה". חוץ מזה העובדים יהיו זכאים לרשת ביטחון. הכוונה לעובד שעבר לתאגיד והתחרט. העובד יהיה רשאי להודיע בכתב למשרד הכלכלה, עם תום שנתיים ממועד תחילת עבודתו ברשות, על רצונו לחזור ולעבוד במשרד הכלכלה, לצורך כך תאושר לעובדים חופשה ללא תשלום משירות המדינה. המדינה תאפשר לעובד שהודיע כאמור, להשתבץ במשרה אחרת במשרד הכלכלה. המשרה תהא באותה רמת משרה ותנאי שכרו לא ייפגעו בהשוואה לתנאי שכרו הנוכחיים במשרד הכלכלה. יאושר לעובד לסיים העסקתו ברשות בתנאי סיום העבודה המפורטים בנספח ב' וזאת עד תום שנה מיום תחילת עבודתו ברשות. אם עובד עבר לרשות והוא לא רוצה לחזור למשרד הכלכלה, הוא רוצה לקבל את תנאי סיום העסקה שהחלנו בהתחלה, הוא יוכל לעשות את זה עד שנה מיום העברה שלו לרשות. 
<קריאה:>
הוא יוכל להיקלט ברשות, לראות אם הוא מסתדר שם. אם זה לא מתאים לו, הוא יוכל עדיין לפרוש בתנאים האלה.

<אראל מרגלית:>
מה היחס בין השנה לשנתיים?
<עומרי קנר:>
עד תום שנתיים הוא יכול לבחור לחזור לעבודה בתוך המדינה. בתוך שנה הוא יכול להגיד: "אני לא מרוצה, אני מעדיף לא לחזור למדינה אלא לפרוש עם התנאים". הממונה על השכר יאשר לרשות כדלקמן - - -
<אראל מרגלית:>
יש לו שנה אם הוא רוצה לחזור.

<עומרי קנר:>
שנתיים.

<קריאה:>
אם הוא רוצה לחזור לשירות המדינה יש לו שנתיים.
<היו"ר משה גפני:>
מה זו השנה?
<קריאה:>
שנה זה אם הוא רוצה לפרוש מהתאגיד החדש. אם הוא מנסה שם שנה, רואה שזה לא מתאים לו, הוא יוכל לפרוש לפי רצונו תוך שנה ולקבל את תנאי הפרישה. הוא בחל"ת מהמדינה לשנתיים.
<היו"ר משה גפני:>
תנאי הפרישה זה כמו ברשות השידור?
<עומרי קנר:>
לא, זה תנאי פרישה של ביטול תקן שירות המדינה. 

.
<היו"ר משה גפני:>
אנחנו ביקשנו שזה יהיה כמו רשות השידור.
<עומרי קנר:>
לא, זה היה לגבי עובדי מתימו"פ.
<יוני אבוחצירה:>
לא, זה היה גם לגבינו.  

<קריאה:>
זה לא היה רלוונטי לגבי עובדי המדינה, כי יש להם אפשרות להמשיך במדינה. אנחנו הבנו שהבקשה היא לגבי עובדי מתימו"פ שיהיו בדומה לרשות השידור.

<קריאה:>
מה לגבי מי שרוצה לפרוש?

<היו"ר משה גפני:>
בגלל הקמת הרשות אין לו פתרון אחר.
<קריאה:>
עדיין יש לו תנאים של ביטול תקן בשירות המדינה, שהם גם תנאים מיטיבים.
<היו"ר משה גפני:>
אנחנו רוצים שזה יהיה פחות מיטיבים מעובדי המדינה, שזה יהיה כמו רשות שידור.
<עומרי קנר:>
זה לא תנאים שעובד מדינה יכול לקבל אותם ככה סתם, זאת תכנית פרישה שרצה במשרדי ממשלה. 
<היו"ר משה גפני:>
אתם לא יכולים להתעלם ממה שביקשנו. זה לא כמו עובד מדינה שפורש או מפרישים אותו. יש פה דבר שהעובדים לא אשמים בו. הממשלה והכנסת החליטו להקים רשות, לשנות את כל תמונת המצב מבחינת תפקוד העובד הזה בתוך הרשות. הוא אומר שהוא לא מסתדר. המציאות היא שהוא לא יכול להמשיך. אמרנו אתמול: אל תתנו לו תנאים מיטיבים כמו עובד מדינה שפורש או שמפרישים אותו,  תתנו לו כמו עובדי רשות השידור. לא רציתם להגיד את המילה הזאת? אל תגידו, רק תגידו תנאים דומים.
<מיקי רוזנטל:>
היה אתמול סיכום. זה כאילו אנחנו מתחילים עכשיו את כל הדיון מחדש. זה לא בסדר. אני לא מסכים לזה. היה פה סיכום. 

<יוני אבוחצירה:>
ככה הם מנהלים איתנו את המו"מ. 

<מיקי רוזנטל:>
מה פתאום אתם מתחילים את הדיון מחדש? או שאתם נותנים את זה, או שלא מכניסים לחוק את הסעיף ונגמר העניין.
<נורית קורן:>
אנחנו רוצים שכל העובדים יהיו אותו דבר, לא להתחיל להפלות.
<היו"ר משה גפני:>
תדעו שזה קצת מרגיז. למה זה קצת מרגיז? 
<נורית קורן:>
אנחנו באנו להצביע , לא באנו להתחיל לדון.

<היו"ר משה גפני:>
העליתם טענות לגבי רשות השידור. ירדנו מהמילה "רשות השידור", אבל אמרנו שאלה שפורשים, אלה שלא נקלטים - - אף אחד לא רוצה לפרוש. לא מחפשים עובדים בחוץ יותר מידי. מדובר על מספר מצומצם של עובדים, אפילו לא בטוח שהבכירים. צריך לתת להם תנאים כמו רשות השידור, שיהיה כתוב נוסח בלי להזכיר את המילה "רשות השידור" אם אתם לא רוצים. אפשר להזכיר את רשות השידור מבלי לקשר בין שני הגופים. מדובר על כמה עובדים. למה אתם מקשים עלינו את החיים, הרי אנחנו צריכים לאשר את זה? הטענות של העובדים יהיו נגדנו. אני לא אירדם בלילה אם עובד לא יהיה לו עבודה או יקבל פיצויים לא טובים. למה אתם עושים את זה, הרי סיכמנו?
<מיקי רוזנטל:>
גם נתתם נייר מה קורה במקרה של פרישה מרצון. נתתם רק את הרישא. אנחנו סיכמנו שיהיה גם סיפא. אתם פשוט מתעלמים ממה שאנחנו מדברים.
<מיכה פרלמן:>
לגבי הסיפא, תיכף יענו. לגבי הנושא של כן רשות שידור, לא רשות שידור. העולם של רשות השידור ניתן למי שבעצם אין לו אלטרנטיבה. לעובדי מתימו"פ אין אלטרנטיבה אחרת אחרי שתוקם הרשות, לכן היה הדיבור שזה הכיוון. לגבי עובדי המדינה, יש לנו הרבה מאוד אלטרנטיבות. יש לנו אלטרנטיבה אחת לבוא ולהצטרף לרשות בתנאים שכבר דיברו. 

<היו"ר משה גפני:>
אז הם לא יפרשו.
<מיכה פרלמן:>
אנחנו נותנים להם אלטרנטיבה להישאר כעובדי מדינה עם שמירת תנאים לחלוטין, וגם את אותה רשת ביטחון. הוספנו על זה ואמרנו שהם יוכלו לבחור את האופציה לקבל תנאי פרישה מיטיבים לעומת מה שקיים היום.
<אורלי לוי אבקסיס:>
מה זה "מיטיבים"?

<מיכה פרלמן:>
אם אחד מהעובדים פה רוצה לפרוש, הוא לא יכול לקבל את התנאים שאנחנו עכשיו מציעים. אנחנו מציעים תנאים יותר טובים. 
<אורלי לוי אבקסיס:>
מה הם שונים מהתנאים של רשות השידור? לא סתם אמר היושב-ראש.
<מיכה פרלמן:>
הם נובעים מזה שלעובדי רשות שידור אין אלטרנטיבה. להם יש אלטרנטיבה. 
<היו"ר משה גפני:>
אני לא פותח את הדיון. 
<מיקי רוזנטל:>
בוא נכניס את הסעיף ונגמור ואת העניין. אתם רוצים לעשות את זה בדרך הזאת? נעשה את זה בדרך הזאת.
<רועי פולקמן:>
אל תיצמד לרשות השידור. 
<היו"ר משה גפני:>
אני לא נצמד למושג "רשות שידור".

<רועי פולקמן:>
הפכנו את המודל הזה לרשות שידור. לדאוג לעובדים זה דיון חשוב, אבל לא צריך להפוך את זה למודל גנרי.
<היו"ר משה גפני:>
חלק גדול מהעובדים הם עובדי מתימו"פ. לגבי עובדי מתמימו"פ הם הסכימו.

<יעקב פישר:>
לא בדיוק. אנחנו הסכמנו על מתווה פרישה מרצון.
<היו"ר משה גפני:>
הממשלה הסכימה לגבי עובדי מתימו"פ. איך הם יכתבו את זה, אני לא יודע, תיכף נראה. לגבי עובדי המדינה שנמצאים, שזה מיעוט, אתה משנה שם את ההרכב. לדעתי לא הרבה יפרשו, כי בן אדם לא הולך לחפש עבודה. מציעים לו הרבה אופנים, כמו שהם אומרים. אתה יכול להיכנס לרשות, אתה יכול להישאר עובד משרד הכלכלה, אתה יכול לעבור למשרד אחר. בסופו של דבר, אתה נשאר עובד מדינה, נשארים לך כל התנאים, שומרים על המעמד שלך. אלא מה? יבוא מישהו או מישהי ויגידו: "אני במשחק הזה לא רוצה יותר להיות, אני רוצה לפרוש". כמה יהיו כאלה?
<רועי פולקמן:>
אתה מייצר כאן מודל. 
<היו"ר משה גפני:>
לא, אני לא מייצר מודל. אנחנו ביקשנו לדעת כמה עובדים כאלה פורשים.
<מיקי רוזנטל:>
אולי 10 עובדים.
<היו"ר משה גפני:>
במקרה הכי גרוע.  
<רועי פולקמן:>
אל תגיד שזה לא מודל. 

<היו"ר משה גפני:>
יש עורכי דין, יש יועצים משפטיים כדי לתת להם תנאים אם הם  פורשים, כאשר הרוב לא פורשים. עכשיו הם מסבירים לנו מחדש את העקרונות. את העקרונות הבנו, אנחנו יודעים את הכל. אנחנו רוצים תנאים שאם חס וחלילה מישהו נשאר בלי עבודה, לא משנה הסיבות, שיהיו לו תנאים כמו שהיה במקרים דומים. זה מה שביקשנו. אני לא ממשיך את הדיון הזה. לנו יש נוסח. 

<עומרי קנר:>
דיברתי עם הממונה על השכר, הוא יגיע עוד כשעה לדיון.
<היו"ר משה גפני:>
שיגיע לאן שהוא יגיע. אני לא עובד אצל אף אחד. את השכר שלי אני מקבל מגזברות הכנסת, לא מהממונה על השכר. אני עוצר כאן את הדיון. יש לנו נוסח. אני היום גומר את החוק הזה. אני לא הולך עם העובדים עד הסוף. אם התביעות שלהן תהיינה תביעות הגיוניות, מה שדיברנו אתמול, הנה מה טוב. אם הם יעלו תביעות חדשות, אני לא הולך עם זה. אני רוצה שהאנשים ירגישו שלא הזניחו אותם, לא אתם ולא אנחנו. אני רוצה שיהיה להם מקום עבודה. אני רוצה שאם הם מחליטים לפרוש או שאתם מחליטים להפריש אותם, לא משנה באיזו שהיא צורה, שיקבלו את התנאים כמו שהיה ברשות השידור. אני יכול להביא עוד מקרים אחרים בלי לכתוב את רשות השידור. תשבו איתם. אני מבין שעורכי הדין שלהם הגיעו. עורכי הדין שלכם נמצאים?
<אראל מרגלית:>
יש מישהו מנציבות שירות המדינה שיכול להגיד משהו? הוא יכול להגיד לנו מה הסטטוס. 
<יוני אבוחצירה:>
תגידו את מה שאמרתם לנו. 

<בשארה:>
אנחנו קיבלנו את המתווה בהליך בזק של אתמול. חלק מהדברים עדיין לא ברורים לנו.
<היו"ר משה גפני:>
אתה מהנציבות?

<בשארה:>
כן.

<היו"ר משה גפני:>
אני רותח מזעם, אני רק לא מראה את זה. לא רואים עלי שאני עצבני. הסיפור הזה מתנהל, לדעתי, כבר 3 או 4 שנים. העובדים לא היו בכלל בדיון?

<בשארה:>
הכנת התזכיר - - -

<היו"ר משה גפני:>
4 שנים שאני עומד עם החוק הזה, פעם כיושב-ראש ועדת המדע, עכשיו כיושב-ראש ועדת הכספים.  העובדים לא היו חלק מהעניין הזה. זה הליך בזק?
<מיקי רוזנטל:>
אדוני, אני מרגיש שאנחנו טוחנים מים. אני מציע שפשוט נחוקק את החוק עם הסעיף הרלוונטי ונגמור את העניין.
<בשארה:>
נושא של סגירה של יחידות, העברת יחידות נסגר ברמה הפנימית ממשלתית על ידי החלטות ממשלה. אנחנו מעורבים בשלב שיש איזו תמונת מצב שסוגרים, מעבירים, כאשר אנחנו יודעים מי נכנס, מי נשאר, מי פורש. במצב הנתון היום אין לנו תמונה כוללת. עדיין יש מו"מ בין העובדים לממונה על השכר. אין לנו תמונה מגובשת לתת את כל הכלים.  
<היו"ר משה גפני:>
מה שאתה אומר זה בסדר גמור. אנחנו נכתוב את זה בחוק. החוק לא ייכנס לתוקף עד שלא תגמרו  עם הכלים, תגמרו עם היועצים המשפטיים, תגמרו עם העובדים. רק אז החוק ייכנס לתוקף. זה מה שאתם רוצים?
<בשארה:>
אדוני, כלים יש, רק אנחנו לא יודעים מי מהעובדים נשאר.   

<היו"ר משה גפני:>
גם אני לא יודע. גם העובדים לא יודעים. 
<בשארה:>
בשביל זה יושבים במו"מ איתם.

<אורלי לוי אבקסיס:>
אדוני היושב-ראש, זה מה קדם למה, הביצה או התרנגולת. עד שלא נדע מה התנאים, לא נדע כמה פורשים.
<היו"ר משה גפני:>
אני עוצר את הדיון. אני מבקש שתשבו איתם, תגיעו איתם לאיזו שהיא הסכמה. אני אעשה הפסקה בעניין הזה. במשך היום נאשר את החוק עם מה שניסחנו לפי החלק הראשון, או לפי ההסכמה של החלק השני. סלע המחלוקת המרכזי עכשיו הוא העובדים האלה שהם לא עובדי מתימו"פ אלא עובדי מדינה שפורשים. אנחנו רוצים שהם יקבלו תנאים דומים לרשות השידור.
<עומרי קנר:>
ההסתדרות הציעה את התנאים שהצענו להם.
<היו"ר משה גפני:>
אני לא בהסתדרות. 

<יוני אבוחצירה:>
אנחנו לא מסכימים.

<נורית קורן:>
אנחנו לא מסכימים לזה. 
<היו"ר משה גפני:>
מי הם בכלל?

<אראל מרגלית:>
התעשייה הזאת שהמדען הראשי ומתימו"פ הם חלק ממנה זאת תעשייה עם ערכים, זו תעשייה שבנויה על ערכים שהעובדים הם במרכז. זאת התעשייה. אנחנו לא באים ממקום אחר. חלק ממה שבנה פה את תעשיית ההייטק במדינת ישראל אלה  האנשים שיושבים פה, בין אם הם יותר זוטרים או יותר בכירים. אני אומר את זה ברמה המהותית. 
לנו כחברי הוועדה, לא משנה קואליציה ואופוזיציה, יש  בקשה שהדבר ייעשה בכבוד ובהסכם. אני מוכן, ואני בטוח שגם אחרים מוכנים פה, לוותר על חלק מהדיונים שלנו אחרי הצהריים, לשבת איתכם, לשמוע אתכם. אם ההבדלים הם קרובים, תאמין לי, המאמץ הנוסף שאתה תעשה עכשיו כדי להגיע להבנה ולפתור - אני ראיתי פחות או יותר מה הבעיות, הבעיות לא דרמטיות – בכבוד חלק מהבעיות ייתן לך הרבה כוח לכל מה שאתה צריך לעשות ברשות הזאת אחר כך, כי אתה צריך את שיתוף הפעולה שלהם, אתה צריך את שיתוף הפעולה בכל הטרנספורמציה. אתה צריך רוח טובה. זה שווה לך המון, זה שווה לתעשייה הישראלית המון ולחברות חדשות שהם עוזרים להקים אותן. תעשה את זה. אנחנו מוכנים לעזור, או ממש להיות בתוך המו"מ. תגמרו את זה. אם לא תגמרו את זה, זאת תהיה לכם בכייה לדורות.
<היו"ר משה גפני:>
אני מבקש שבתוך שעה יקיימו איתם דיון, יגיעו איתם להסכמות. אנחנו מבקשים – זה לא תלוי בהם - שמי שפורש מעובדי המדינה יקבל את התנאים של הפרישה, יקבל את התנאים כמו שקיבלו עובדי רשות השידור או כמו שמקבלים עובדי מתימו"פ. אלה צריכים להיות תנאים אחידים. אני לא מעריך שהמדינה תשקיע פה כסף. אני לא מעריך שעובדים יפרשו. מי שפורש צריך לפרוש בכבוד, צריך לפרוש באופן כזה. אנחנו גרמנו לו לפרוש, כי אילולא הקמת הרשות האיש היה נשאר במקומו עד שהוא היה מגיע לגיל הפנסיה. צריך להתחשב בעניין הזה. העזרה והסיוע לעובדים לא גורם נזק לאוצר המדינה. זה לא תקדים. אפשר לנסח את זה באופן כזה שזה לא יהיה תקדים. אני מבקש שתנהלו דיון לגבי העניין הזה, תבואו עם הסכמות על פי העקרונות שלנו. אם אתם חוזרים לפה על פי העקרונות שלנו, אנחנו נקבל את זה. אם תבואו על פי עקרונות שהם לא על פי העקרונות שלנו, לא נקבל את זה, ואז נכניס את הסעיף בחוק. את החוק הזה נסיים איתכם או בלעדיכם, אלא אם כן תחליטו למשוך את החוק. זה חוק ממשלתי. אני לא חושב שתמשכו אותו. אני חושב שהחוק הזה הוא חוק חשוב, צריך להעביר אותו. אני פונה גם לעובדים. אני מבקש שתשבו איתם, תעזבו את מה שהיה קודם. אנחנו לא ניתן שתהיה פגיעה בכם, אבל אנחנו גם לא ניתן שיעלו כל רגע דרישות אחרות ממה שדיברנו אתמול. 
<יוני אבוחצירה:>
אנחנו מאוד צנועים.
<קריאה:>
פעם ראשונה ששמעו את הדרישות שלנו הייתה אתמול בלילה. 
<מיכל בירן:>
אתם בעצמכם אמרתם שקפצתם מ-0 ל-100 בגלל הדרישה של הוועדה.

<קריאה:>
פעם ראשונה שישבו איתנו זה ביום חמישי. 

<עומרי קנר:>
ישבנו לפני עם ההסתדרות. 

<היו"ר משה גפני:>
עומרי, תשבו איתם, תגיעו איתם להסכמות.  

<עומרי קנר:>
על מה נדבר איתם, רק על תנאי פרישה? הם ביקשו אתמול 20% תוספת לעובדים. 

<היו"ר משה גפני:>
בסדר, אז תבואו לכאן, תגידו שהם ביקשו 20% תוספת.

<יוני אבוחצירה:>
למה שעובד יסכים לעבור ללא תוספת?

<מיכה פרלמן:>
למה שהוא יסכים לעבור אם יש לו תנאי פרישה מופלגים?

<היו"ר משה גפני:>
את מה שהיה לנו להגיד אמרנו אתמול. אנחנו לא הולכים לשנות את עמדתנו. 

<יוני אבוחצירה:>
אתם מובילים את המהלך, לא אנחנו. 

<עומרי קנר:>
על מה אני מדבר איתם?

<היו"ר משה גפני:>
אתה מדבר איתם על הפיצויים, אתה מדבר איתם על התנאים שדובר עליהם אתמול. חבל שנציג ההסתדרות לא נמצא. תשבו איתם, תגיעו להסכמות. אנחנו לא הולכים עם עיניים גדולות שנבוא ונגיד: בואו נתחיל דברים חדשים. דיברנו על זה, היו על זה דיונים ארוכים. שמעת אותם. זה קצת מעליב שאתם אומרים שזה לא בדיוק. אמרתם את זה כבר אתמול. אנחנו לא קיבלנו את הדבר הזה. אנחנו חושבים שלא תהיינה פרישות רבות. אם תהיינה פרישות, צריך לתת להם את מלוא התנאים כמו שניתנו במקרים אחרים. אני מתנצל שאני אומר שזה כמו רשות השידור.
<עומרי קנר:>
אתה צריך לתת תמריץ לעובדים לעבור לתוך הרשות. 

<היו"ר משה גפני:>
נכון. 

<עומרי קנר:>
ברשות השידור פיטרו את כל העובדים. יש הבדל מהותי.
<רועי פולקמן:>
אנחנו לא שם. אנחנו לא בתנאי רשות השידור. דיון פתוח על מה שצריך. רשות השידור זה מקרה מיוחד. 

<קריאה:>
יש פה אפשרות לכל העובדים להישאר עובדי מדינה עם שמירת התנאים. זה לא כמו רשות השידור.

<רועי פולקמן:>
אני מסכים איתך.

<נורית קורן:>
אנחנו רוצים משהו אחר. זה שההסתדרות הסכימה - - -

<רועי פולקמן:>
נורית, אנחנו לא פותחים את תנאי רשות השידור. זה לא הדיון פה.

<היו"ר משה גפני:>
אנחנו דיברנו על זה כאן. אני לא חוזר על זה. 

<עומרי קנר:>
לעובדי מתימו"פ אין אלטרנטיבה.

<היו"ר משה גפני:>
להערכתי, בניגוד לרשות השידור, במקרה של עובדי משרד הכלכלה, עובדי המדען הראשי, הרוב המוחלט לא יפרוש. אדם לא ייצא ממקום העבודה שלו. 
<מיכה פרלמן:>
אלא אם תיתן לו תנאים מופלגים. 
<נורית קורן:>
אז ייכנס במקומו מישהו צעיר, דם חדש. גם זה בסדר.
<רועי פולקמן:>
חווינו תכניות כאלו בארגונים אחרים. 
<היו"ר משה גפני:>
אנחנו מדברים אולי על 8 עובדים. 

<רועי פולקמן:>
הם מקבלים תנאים מעולים, ואז מוצאים עבודה במקום אחר. המודלים האלה לא טובים למדינה. מי שיש לו אופציות עוזב.
<נורית קורן:>
זה לא נכון. 
<שוש כספי:>
הנייר, כמו שראיתי אתמול בלילה - - -  

<היו"ר משה גפני:>
יש נייר חדש.
<שוש כספי:>
אני אקרא אותו. הנייר אתמול שותק ולא אומר מילה וחצי מילה על מה שקורה לעובד שמפוטר. אנחנו יודעים שאין שאיפה כזאת, אבל אם יהיה מצב כזה, חייב להיות כתוב באיזה תנאים הוא מפוטר. 

<היו"ר משה גפני:>
מה יהיה על עובד שמפוטר?
<עומרי קנר:>
אנחנו דיברנו עם ההסתדרות. 

<היו"ר משה גפני:>
אפשר להוריד את ההסתדרות מסדר היום? תגידו לוועדה.
<עומרי קנר:>
לסכם תנאים של פיטורים של עובדים אומר שאנחנו מסכימים שאלה התנאים שיהיו לפיטורים.
<היו"ר משה גפני:>
מה יהיו התנאים של עובד מתימו"פ שפוטר?
<עומרי קנר:>
להיפך, אנחנו אומרים אמירה יותר חריפה מזו.

<שוש כספי:>
אחרי שנה ויום בתאגיד.
<עומרי קנר:>
אנחנו אומרים אמירה יותר חריפה מזו לטובת העובדים.

<היו"ר משה גפני:>
שמה?

<עומרי קנר:>
שאין הסכמות לגבי פיטורים. אם ירצו לפטר עובדים במתימו"פ וברשות החדשה, העובדים יכולים לעשות עיצומים על התנאים שהם מקבלים, על עצם הפיטורים. יש היום בחוזה העסקה של העובדים חודש התראה מראש.  

<אבי חסון:>
מדובר רק על מתימו"פ.
<קריאה:>
את מה שיש למתימו"פ היום צריך שיהיה גם מחר.

<עומרי קנר:>
אני מדבר רק על מתימו"פ. 

<היו"ר משה גפני:>
אני עובד מתימו"פ. פיטרת אותי.

<עומרי קנר:>
לא פיטרתי. עברת לרשות. אם סיכמתי מראש מה התנאים כשאתה מפוטר, אז  תוך חודש ימים אני יכול לבוא ולהגיד לך: אתה מפוטר, יש לך את התנאים האלה, תלך איתם. 
<היו"ר משה גפני:>
איזה תנאים יש לי?
<עומרי קנר:>
אין תנאים. אם אני יבוא היום לעובד ואגיד לו שאני מפטר אותו, להסתדרות יש את היכולת לבוא ולטעון שהם לא מסכימים לפיטורים של העובדים האלה, שהם משביתים את המפעל כנגד הפיטורים האלה. 
<נורית קורן:>
ואם ההסתדרות מסכימה? 

<עומרי קנר:>
היא לא תסכים.

<נורית קורן:>
מה אתה אומר, לא היו מקרים שההסתדרות הסכימה שהעובד יהיה מפוטר?
<קריאה:>
ההסתדרות והוועד הסכימו לנושא הזה.

<קריאה:>
ההסתדרות לא הסכימה למה שוועד עובדי מדינה אמר, אל תטעה. 

<קריאה:>
אומרים שמתחייבים שנעבור עם תנאי שכר ותנאי העסקה, אבל מחליפים אותם בסעיף 29 לחוק יסודות התקציב. מתימו"פ היא עמותה ממשלתית, היא לא כפופה לסעיף 29. אנחנו כפופים לרשות החברות. אנחנו פועלים לפי חוזרים של רשות החברות. מאיפה אני יודעת, אולי יש תנאים שלא עומדים בסעיף 29. זה אומר שלעובד שיעבור עם שכר של 10 אלפים, יגידו: "לא, יש לך 2000 שקל חריגות שכר, השכר שלך ממחר הוא 8000". מה נעשה איתו? ככה הדברים האלה כתובים כרגע.
<מיכה פרלמן:>
זה חריגות שכר לפי חוק. 

<שוש כספי:>
אני לא כפופה לסעיף 29. בתאגיד אני אהיה כפופה. אני אהיה כפופה לתנאים החדשים שתתנו לי בתאגיד, לא לתנאים שיש לי כיום.
<היו"ר משה גפני:>
אני מבקש שתשבו עם העובדים, תבואו עם הסכמות או בלי הסכמות. תבואו עם התנאים של מה שהחלטתם. אנחנו נחליט כאן בוועדה לאיזה כיוון אנחנו הולכים. תשבו איתם, תגמרו איתם. הבנתי מקודם שמתימו"פ זה כמו רשות השידור. 

<קריאה:>
לא, זה לא מה - - - 

<היו"ר משה גפני:>
לא משנה. תבואו עם הסכמות. אני לא מנהל מו"מ. יש 3 רביזיות. הרביזיה שעומדת על סדר היום היא על גמול והחזר הוצאות.
<שגית אפיק:>
סעיף 8ג(ג) אומר ששר האוצר יקבע כללים ותנאים שלפיהם תשלם הרשות גמול או החזר הוצאות לחבר המועצה לפי סעיף זה, ואת שיעוריהם. הוועדה ביקשה שזה יהיה באישור ועדת הכספים. הוגשה על זה רביזיה.
<היו"ר משה גפני:>
הגשתי על זה רביזיה. משרד החשב הכללי אמר שזה לא טוב, שלא צריך שזה יהיה, לכן אני מסיר את הרביזיה. זה נשאר ככה.
<אראל מרגלית:>
תסבירו לנו כמה משלמים לישיבה.

<היו"ר משה גפני:>
לא יסבירו שום דבר, יבואו לכאן. אני אוהב שנציגי החשב הכללי מגיעים לוועדה. אנחנו יכולים לשאול אותם איזו משכורת מקבלים הדירקטורים. 
<קריאה:>
עם אישור ועדה, או בלי?

<היו"ר משה גפני:>
עם אישור ועדה. שלא יעצבנו אותי אנשי החשב הכללי. הרביזיה ירדה.

<שגית אפיק:>
הסעיף הנוסף שהייתה לגביו רביזיה הוא סעיף 8ב(ד), שאלה נציגי הציבור בוועדת האיתור.   

<היו"ר משה גפני:>
מה זה השלישי?

<שגית אפיק:>
השלישי זה העובדים. 

<מיכה פרלמן:>
הנוסח של חבר הכנסת יצחק וקנין מקובל עלינו. 
<היו"ר משה גפני:>
שגית, תגידי את מה שהציע חבר הכנסת וקנין. הם אומרים שהם מקבלים אותה.
<שגית אפיק:>
אני אקריא את מה שיש. 
<אראל מרגלית:>
יש לנו רביזיה על ירושלים?
<היו"ר משה גפני:>
לא. 

<שגית אפיק:>
לא הייתה רביזיה על ירושלים. 

<היו"ר משה גפני:>
יש הסתייגות לגבי הנושא. 

<שגית אפיק:>
אנחנו מדברים על חברי המועצה מקרב הציבור בוועדת האיתור. אני מקריאה את סעיף קטן (ד): "חברי המועצה מקרב הציבור ימונו כדלקמן: חבר אחד בידי שר הכלכלה, חבר אחד בידי שר האוצר, וחבר אחד בידי השרים; חברי המועצה האמורים ימונו מתוך רשימת מועמדים שעליהם המליצה ועדה לאיתור מועמדים שמינו השרים (בסעיף זה – ועת האיתור); וזה הרכב ועדת האיתור: (1) ראש הרשות, והוא יהיה יושב-ראש ועדת האיתור". זה נשאר לפי ההסכמה החדשה. (2) "נשיא התאחדות התעשיינים". גם זה נשאר לפי ההסכמה החדשה. (3) "איש סגל אקדמי בכיר במוסד להשכלה גבוהה בישראל, שימנו השרים, בהמלצת ראש הרשות והממונה על אגף התקציבים המשרד האוצר". זה יורד. זה מתווסף בכשירויות לעניין שר האוצר. עכשיו יש פה שני חברים שממנים. את האחד ממנה שר הכלכלה, את השני ממנה שר האוצר. מה שמופיע היום בהצעה זה כך: "חבר נוסף שימנה שר הכלכלה לפי המלצת המדען הראשי, שהוא בעל ניסיון משמעותי בחדשנות טכנולוגית בתעשייה או שמילא תפקיד בכיר בתעשייה עתירת הידע או בתחום המימון של תעשייה זו;" החבר הזה ימונה בהתייעצות עם הארגונים הנוגעים בדבר. זה שינוי לעומת הכחול. זו ההסכמה החדשה שהתקבלה. 
<מיכה פרלמן:>
לפי שיקול דעתו.

<שגית אפיק:>
לא מופיע לי לפי שיקול דעתו. אם השר ממנה, ברור שזה לפי שיקול דעתו, אני לא צריכה לקבוע.

<עדנה הראל:>
הם רוצים שהמילה "לפי שיקול דעתו" תיסוב על הנוגעים בדבר.

<מיכאל אטלן:>
על הנוגעים בדבר לפי שיקול דעתו.

<יצחק וקנין:>
הם כתבו לי את זה.

<שגית אפיק:>
שלפי דעתו הם נוגעים בדבר. שיקול הדעת הוא לגבי השאלה - - - 

<מיכה פרלמן:>
זו הכוונה.

<עדנה הראל:>
הנוגעים בדבר, לפי שיקול דעתו.

<שגית אפיק:>
חבר נוסף שימנה שר האוצר לפי המלצת הממונה על התקציבים במשרד האוצר, שהוא בעל ניסיון משמעותי בחדשנות טכנולוגית בתעשייה או שמילא תפקיד בכיר בתעשייה עתירת ידע או בתחום המימון של תעשייה, או - וזה חדש - איש סגל אקדמי בכיר. זה איש הציבור שביטלנו. שר האוצר יוכל למנות אותו. שר האוצר ימנה, בהתייעצות עם הארגונים הנוגעים בדבר, לפי שיקול דעתו. 

<קריאה:>
בסך הכל 4 חברים?

<שגית אפיק:>
סך הכל 4 חברים. זו ההסכמה. אתה רוצה להעיר לגבי הקוורום?

<מיכה פרלמן:>
הגשנו אז רביזיה לגבי הקוורום. הקוורום היום אומר 4. 
<שגית אפיק:>
עכשיו יש 4.
<מיכה פרלמן:>
עכשיו יש 4 חברים, לכן צריך לצמצם ל-3. 

<שגית אפיק:>
בוועדת האיתור אנחנו מצמצמים מ-4 ל-3. 

<אבי חסון:>
גם לגבי הנושא של מתי היא תוכל להתחיל את עבודתה. בסעיף קטן (ז) כתוב שוועדת האיתור תוכל להתחיל את עבודתה לאחר שמונו 4 מחברי הוועדה. 
<שגית אפיק:>
זה יהיה 3. זאת ההתאמה. בסעיף קטן (ז), במקום 4 יהיה 3. הקוורום יהיה 3, כיוון שירדנו ל-4 חברים סך הכל. 

<מיכה פרלמן:>
בקשתנו היא שאחד מהנציגים הנדרשים, מעבר למדען הראשי שהוא יו"ר הוועדה, יתווסף גם נשיא התאחדות התעשיינים למפגש אחד לפחות כדי לקיים ישיבה של ועדת האיתור.  אם הוא לא הגיע במפגש השני, אפשר לקיים דיון בלעדיו.
<קריאה:>
אנחנו מתנגדים.   

<היו"ר משה גפני:>
מיכה, אני מבקש שתרדו מהעניין של התאחדות התעשיינים. תרדו מזה. עם כל הכבוד, עכשיו מתחילים דברים חדשים? מה אתם רוצים, שנשב פה עד תשעה באב הבא? תרדו מזה.

<מיכה פרלמן:>
מה עמדתכם?

<יצחק וקנין:>
שמע, כל רגע מוסרים הודעות אחרות.

<שגית אפיק:>
בקוורום יהיו 3 מתוך 4. אני חושבת שזה מספק אתכם.
<מיכה פרלמן:>
זאת בקשתנו.

<היו"ר משה גפני:>
זה לא עקרוני אצלי. אני לא חושב שנכון לעשות את זה. אנחנו לא חוזרים לזה.
<שגית אפיק:>
אז הקוורום יהיה 3.

<מיכה פרלמן:>
אי אפשר להוסיף את נשיא התאחדות התעשיינים לדיון אחד לפחות?
<היו"ר משה גפני:>
התשובה היא לא. למה? 

<יצחק וקנין:>
לי נאמר עכשיו שהשר מסכים למה שהוא אומר.
<היו"ר משה גפני:>
אנחנו לא יכולים להוסיף את הדבר הזה.

<מיכה פרלמן:>
אפשר לברך על המוגמר, יש שני שרים שמסכימים. 

<יצחק וקנין:>
השר מסכים למה שהוא אומר.
<מיכאל אטלן:>
נפתור את זה בצורה של לשמור על זכות ההסתייגות של השרים. 
<מיכה פרלמן:>
מה זה אומר?

<היו"ר משה גפני:>
רבותי, שני השרים יוכלו להגיש הסתייגות. אנחנו מצביעים על מה שסיכמנו. 

<אראל מרגלית:>
בלי קוורום של התאחדות התעשיינים?
<היו"ר משה גפני:>
אם שני השרים יחליטו שהם צריכים את זה, הם יגישו הסתייגות ויחייבו אותנו במליאה להצביע בעד ההסתייגות. מי בעד הרביזיה, ירים את ידו?
הצבעה

בעד –  פה אחד
נגד – אין
נמנעים – אין
הרביזיה התקבלה
מי בעד אישור סעיף 8ב(ד) כפי שהקריאה היועצת המשפטית של הוועדה, ירים את ידו, מי נגד, מי נמנע?
הצבעה

בעד –  פה אחד
נגד – אין
נמנעים –אין 

סעיף 8ב(ד) אושר
אם השרים רוצים להגיש הסתייגות להכניס את נשיא התאחדות התעשיינים, יתכבדו ויביאו הסתייגות ויבקשו מאיתנו להצביע במליאה בעד ההסתייגות.  נשאר עוד משהו?
<שגית אפיק:>
לא.

<מיקי רוזנטל:>
רק העובדים.

<רחל עזריה:>
וירושלים. 

<היו"ר משה גפני:>
על ירושלים אין רביזיה.

<רחל עזריה:>
נאמר לנו אתמול בדיון שצריך זמן היערכות. 

<היו"ר משה גפני:>
אתם יכולים להגיש הסתייגות למליאה. היה פה איזון בנושא של העובדים, לא ללכת לטובת עובדים כאלה, לא ללכת לטובת עובדים אחרים. אני מציע שתשבו עם אבי חסון. אנחנו מביאים את זה רק מחר. יש לכם את כל היום. 

<רחל עזריה:>
ההבנה הייתה שהרשות צריכה להיות בירושלים, אבל הטענה הייתה שזה מורכב, שיש עובדים שזה מסובך בשבילם, שלוקח זמן לעובדים להתרגל ולעבור, לכן אמרנו 4 שנים. מה שלא ידענו זה שבינתיים - אני חייבת לומר שזה מידע שלא קיבלנו לידנו אף על פי שהאנשים שישבו סביב השולחן ידעו את המידע - יש כוונה להעביר את העובדים למיקום חדש. זה לא שמתחשבים בעובדים ולכן לא מזיזים אותם ורוצים להשאיר אותם  חלקם בירושלים, חלקם בתל אביב,  אלא בעצם - - - 
<אראל מרגלית:>
4 שנים.

<רחל עזריה:>
במהלך 4 שנים עושים את התהליך עם העובדים ומעבירים לירושלים, עיר הבירה של מדינת ישראל – אני אצטרף לשיח במליאה – לנצח נצחים ולעולם ועד. לפחות שנעשה את העבודה בפועל בשטח. בעצם מתכוונים להעביר את כל העובדים למיקום חדש. אל"ף, כנראה שכן מזיזים את העובדים כי זה לא כל כך מסובך, דבר שני, כשעוברים, לא עוברים כל שנה שנתיים מקום. ההחלטה על מעבר אחרי 4 שנים זאת בעצם החלטה שאנשים שישבו פה סביב השולחן ידעו שהיא לא תקרה, או ידעו שהסיכויים שלה קלושים.  בנוסף אני יכולה לדבר על עלויות של מעברים דחופים, על המשמעות עבור העובדים של מעברים דחופים. יצא שיש מעבר שיקרה כי הוחלט שהוא יקרה, בלי קשר למה שנאמר פה בדיון, ויש החלטה שנמצאת בחוק, שמעוגנת בהחלטות ממשלה ובתפישת העולם של מדינת ישראל – זאת החלטה של ימין ושמאל כי אין פה קואליציה ואופוזיציה - שלא יקרה המעבר לירושלים. אני חושבת שמה שאנחנו צריכים לעשות זה להבהיר שתוך 4 שנים עוברים לירושלים אבל עד אז נשארים במקומות, לא פוגעים בעובדים, לא פוגעים בירושלים, לא פוגעים באף אחד. עושים את התהליך לאט לאט של המעבר לירושלים בהיתכנות, בהסתגלות וביכולת.
<איציק עוזר:>
הדיון שאתה רואה פה עם העובדים, אתה מזמין דיון הרבה יותר קשה עם הרבה יותר עובדים בעוד 4 שנים, כי יהיה לך בדיוק את אותו דיון של לפצות את אותם עובדים מהמעבר ממודיעין לירושלים. אני חבר בוועדת החריגים של מעבר משרדי הממשלה לירושלים. יש דוח מדינה שלם על זה. אנחנו מבקשים שהעברה תהיה פעם אחת. רוצים להשאיר כרגע את המקומות במקומות מפוצלים? אנחנו לא מתים על זה, אבל אנחנו נחיה עם זה. להעביר למשך 4 שנים למקום ספציפי ואחרי זה להעביר עוד פעם, זה פשוט לא יקרה.
<היו"ר משה גפני:>
דווקא על הרשות הזאת התלבשתם?
<איציק עוזר:>
זה כל הרשויות. אנחנו נעשה את זה בכל הרשויות.
<רחל עזריה:>
זה לא נכון. זה גם לא הוגן לומר את זה ככה. פה אנחנו יכולים לקחת עובדים מירושלים ולהעביר אותם.  זה מה שאנחנו עושים בחוק הזה.
<היו"ר משה גפני:>
אם נקצר את זה ל-3, זה יפתור את הבעיה?
<איציק עוזר:>
זה לא יפתור את הבעיה.

<רחל עזריה:>
זה לא עוזר. 
<היו"ר משה גפני:>
את רוצה להשאיר 4?

<רחל עזריה:>
אני רוצה שזה יקרה. אני מוכנה שזה יישאר 4 שנים, רק שהעובדים בירושלים נשארים בירושלים. מה שחשוב זה שיש מעבר אחד. ייקח 3 שנים, ייקח 4 שנים, ייקח שנתיים, לא איכפת לי, מה שחשוב זה מעבר אחד.
<שגית אפיק:>
רחל, אם מקצרים ל-3, סביר להניח שבינתיים הוא לא יעשה מעבר.
<היו"ר משה גפני:>
מה את מציעה? אני לא כותב בחוק מה הוא עושה. אני לא הולך לבדוק אותו. אסור לעשות את זה. 
<רחל עזריה:>
שההקמה בפועל תיעשה בירושלים, כאשר יש תקופה של 4 שנים לעשות את זה. זה אומר שאין הקמה פיזית במקום אחר.
<היו"ר משה גפני:>
זה מה שקבענו. קבענו עד 4 שנים.
<רחל עזריה:>
לא, זו לא הקמה. זה מאפשר הקמה במקום אחד, אחר כך מעבר.
<אורלי לוי אבקסיס:>
אני חושבת שרחל מפחדת מזה שהזמני יהפוך להיות קבוע. היא רוצה להבטיח שזה לא יהיה.

<היו"ר משה גפני:>
אין דבר כזה. בחוק כתוב ירושלים.

<אורלי לוי אבקסיס:>
אתה יודע כמה חוקים לא נאכפים. 

<היו"ר משה גפני:>
יבואו ויבקשו מאיתנו דחייה.

<אראל מרגלית:>
אני הייתי מצפה למשהו אחר. הייתי מצפה שישאירו משרד אחד בתל-אביב כדי לאפשר לאותם עובדים בתל-אביב את הנוחיות, כאשר במקביל יקימו רשות חדשה בצורה מסודרת לעובדים הירושלמיים כמקום של קבע. לאט לאט, טיפין טיפין יעברו אליה. 
<רחל עזריה:>
זה היה הרעיון של 4 שנים, כדי לתת לכם את הלאט לאט.
<אבי חסון:>
תפקידי היום הוא מנהל היחידה, מחר יושב-ראש הרשות. אני אומר לכם שהיום הארגון הזה הוא שתי וערב. יחידות מפוצלות היום בין תל אביב לירושלים בצורה בלתי הגיונית.  עובד שרשום בירושלים בא יום יום למשרד בתל אביב כי רוב היחידה שלו שם וכן הלאה. יורדים פה לרזולוציה של ניוד כוח אדם ועובדים.  

<היו"ר משה גפני:>
העובדים בירושלים יישארו בירושלים?
<אבי חסון:>
הכוונה שלנו היא ליצור ארגון אחוד. 

<רחל עזריה:>
התשובה היא לא.

<אבי חסון:>
בראש החוק הזה מתנוסס שמקום מושבה יהיה בירושלים.

<אראל מרגלית:>
מה זה אומר?

<אבי חסון:>
יש היום עובדים שיושבים בירושלים ומגיעים מידי יום למשרד בתל-אביב. זה לא בסדר. אני מציע שנכניס לחוק שזה אסור.  

<אורלי לוי אבקסיס:>
מה אתה מציע? למה מקימים במקום באמצע מקום חדש?
<אבי חסון:>
נקבע שמקום מושבה של הרשות יהיה בירושלים. נקבע סד זמנים ליישום הדבר הזה. אנחנו ממילא כבר קבענו דייט כל שנה שאנחנו באים לפה ומדווחים על מגוון דברים. אפשר להוסיף גם את הנושא הזה לדיווח. עיכוב איחוד הארגון עד שהדבר הזה יתממש הוא פשוט לא סביר.

<היו"ר משה גפני:>
אני לא משנה את זה עכשיו. תשבו איתו, תגיעו איתו להסכמה. אני לא יורד לרזולוציה הזאת. אני מצטער מאוד, זה קצת מוגזם.

<רחל עזריה:>
זה לא קצת מוגזם.

<היו"ר משה גפני:>
זה קצת מוגזם. אנחנו מדברים על חקיקה ראשית. אני אלך לפקיד של משרד ממשלתי ואגיד לו לעשות את זה?
<רחל עזריה:>
אדוני היו"ר אנחנו לא מביאים אנשים לידי ניסיון, אנחנו לא מקשים. בפני עיוור לא תיתן מכשול. באופן שבו זה מנוסח כרגע אנחנו גורמים לסעיף הזה להיות לא רלוונטי.
<היו"ר משה גפני:>
אני מציע שתשבו איתו, תגיעו איתו לאיזו שהיא הסכמה.
<אורלי לוי אבקסיס:>
רחל, יש פה היגיון. הוא אומר: אנחנו רוצים להעביר את זה ליחידה אחת, אנחנו לא רוצים ליצור את הפיצול הזה. מה שאת מציעה עכשיו זה ליצור את הפיצול. 
<רחל עזריה:>
שיעבירו את היחידה לירושלים.

<אורלי לוי אבקסיס:>
זה תהליך שייקח זמן.

<אראל מרגלית:>
מה כל כך לוקח זמן? כשהקמתי את JVP  אמרו לי שסטארט אפים בחיים לא יגיעו לירושלים. התעקשנו, הם מגיעים והם נמצאים. בהתחלה זה גרם לאנשים להרים גבה. 

<רחל עזריה:>
מירושלים לתל-אביב לוקח 45 דקות, מתל אביב לירושלים לוקח שעתיים.

<אבי חסון:>
אראל, זה לא אותו דבר. יש 100 עובדים. אתה לא יכול להתעלם מזה.

<אראל מרגלית:>
אין לך שום כוונה לעבור לירושלים. בעניין הזה אני חלוק עליך.
<רחל עזריה:>
אני רוצה אופציה של רביזיה למליאה.

<אורלי לוי אבקסיס:>
אראל, אתה חושב שהם בכלל לא יעברו לירושלים? אתה מראש חושב שהם יפרו את החוק?
<רחל עזריה:>
ברור.

<אראל מרגלית:>
כן. תראי כמה משרדים מפרים את החוק.

<רחל עזריה:>
אף אחד לא עובר לירושלים.

<אראל מרגלית:>
כל שנה אני מגיש שאילתה. 

<מיקי רוזנטל:>
למה רק בזה? בואו נעשה חישוקים בחוק על כל סעיף. 

<רחל עזריה:>
לא על כל סעיף .אתה בונה את החוק ככה שהוא לא יקוים.
<היו"ר משה גפני:>
אנחנו נחזור לעניין הזה כשנדון על העובדים. אני אאפשר להגיש רביזיה והסתייגות.

<הישיבה ננעלה בשעה 11:35.>

